Document ID: 31989R0967

*****
ΚΑΝΟΝΙΣΜΟΣ (ΕΟΚ) αριθ. 967/89 ΤΟΥ ΣΥΜΒΟΥΛΙΟΥ
της 13ης Απριλίου 1989
για την τροποποίηση του κανονισμού (ΕΟΚ) αριθ. 486/85 σχετικά με το καθεστώς που εφαρμόζεται στα γεωργικά προϊόντα και σε ορισμένα εμπορεύματα που προκύπτουν από τη μεταποίηση των γεωργικών προϊόντων καταγομένων από τα κράτη της Αφρικής, της Καραϊβικής και του Ειρηνικού (κράτη ΑΚΕ) ή από υπερπόντιες χώρες και διαμερίσματα
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 113,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι ο κανονισμός (ΕΟΚ) αριθ. 486/85 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 1306/87 (4), προβλέπει την πλήρη ή τη μερική απαλλαγή από δασμούς κατά την εισαγωγή των γεωργικών προϊόντων καταγομένων από τα κράτη της Αφρικής, Καραϊβικής και Ειρηνικού καθώς και τις υπερπόντιες χώρες και εδάφη· ότι, λόγω του ενδιαφέροντος που παρουσιάζουν για την οικονομία αυτών των κρατών περιοχών και διαμερισμάτων, οι κόνδυλοι διοσκορέας και τα παρόμοια προϊόντα που προορίζονται για την ανθρώπινη διατροφή θα πρέπει τα προϊόντα αυτά να τύχουν πλήρους ατελείας κατά την εισαγωγή εντός ανωτάτου ορίου συνολικής ποσότητας 10 000 τόνων ετησίως·
ότι τα εν λόγω προϊόντα διέπονται εξάλλου από τον κανονισμό (ΕΟΚ) αριθ. 430/87 του Συμβουλίου της 9ης Φεβρουαρίου 1987 σχετικά με το καθεστώς που εφαρμόζεται κατά την εισαγωγή στα προϊόντα της διακρίσεως 07.06 Α του κοινού δασμολογίου προελεύσεως τρίτων χωρών (5), όπως τροποποιήθηκε τελευταία από τον κανονισμό (ΕΟΚ) αριθ. 3837/88 (6)· ότι θα πρέπει να καταλογισθούν οι ποσότητες των προϊόντων καταγωγής χωρών μελών της GATT και των προϊόντων καταγωγής χωρών μη μελών της GATT επί των ποσοστώσεων που καθορίζονται αντιστοίχως στα στοιχεία β) και δ) του άρθρου 1 παράγραφος 2 του κανονισμού (ΕΟΚ) αριθ. 430/87, χωρίς εντούτοις η ενδεχόμενη εξάντληση των ποσοστώσεων αυτών να μπορέσει να αποτελέσει εμπόδιο στην εισαγωγή των προϊόντων καταγωγής χωρών ΑΚΕ εντός της προαναφερθείσας συνολικής ποσότητας των 10 000 τόνων· ότι θα πρέπει επιπλέον να προβλεφθεί η θέσπιση λεπτομερειακών διατάξεων εφαρμογής εις τρόπον ώστε να εξασφαλισθεί ισότητα προσβάσεως στη συνολική αυτή ποσότητα για όλες τις συγκεκριμένες χώρες εξαγωγής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 486/85 τροποποιείται ως εξής:
1. Η επικεφαλίδα του τίτλου V «Σιτηρά» αντικαθίσταται από την επικεφαλίδα «Σιτηρά και υποκατάστατα προϊόντα σιτηρών».
2. Στο άρθρο 9 προστίθεται η ακόλουθη παράγραφος:
«3. Τα προϊόντα που υπάγονται στους κωδικούς ΣΟ 0714 10 91 και 0714 90 11 εισάγονται ατελώς εντός ορίου συνολικής ποσότητας 10 000 τόνων ετησίως. Οι ποσότητες των προϊόντων καταγωγής των χωρών μελών της GATT καταλογίζεται στην ποσόστωση που καθορίζεται στο άρθρο 1 παράγραφος 2 στοιχείο β) του κανονισμού (ΕΟΚ) αριθ. 430/87 και οι ποσότητες των προϊόντων καταγωγής των χωρών μη μελών της GATT καταλογίζονται στην ποσόστωση που καθορίζεται στο άρθρο 1 παράγραφος 2 στοιχείο δ) του ιδίου κανονισμού. Η εξάντληση των ποσοστώσεων δεν μπορεί ωστόσο να αποτελέσει εμπόδιο για τη θέση σε ελεύθερη κυκλοφορία των εν λόγω προϊόντων με ατέλεια κατά την εισαγωγή, στα όρια της προαναφερθείσας συνολικής ποσότητας των 10 000 τόνων.»
Άρθρο 2
Οι λεπτομέρειες εφαρμογής του παρόντος κανονισμού θεσπίζονται με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75 (7).
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 13 Απριλίου 1989.

Labels: 10
3
17
6